DNROYL: 2 /2013

21§	POLIISIN PALVELUVERKOstoN KEHITTÄMINEN / Lausunnon antaminen

Khall 21 §
8.1.2013 		Sisäasiainministeriön poliisiosasto pyytää 4.12.2012 päivätyllä lausuntopyynnöllä mm. eräiltä kunnilta lausuntoja esitettävistä muutoksista poliisin palveluverkostoon. Lausunnot pyydetään toimittamaan viimeistään 14.1.2013.

Lausuntopyyntö liittyy poliisin hallinnon uudistamishankkeeseen (PORA III). Sen tässä vaiheessa käsitellään poliisin toimipisteiden sijoittumiskriteereitä ja kriteerien mukaista palveluverkostoa, joista valtakunnallinen hanketyöryhmä on valmistellut luonnoksen.

Esityslistan liitteet:

•	Lausuntopyyntö, liite nro 15/Khall 8.1.2013
•	Luonnos hanketyöryhmän muistioksi, liite nro 16/Khall 8.1.2013
•	Muistion liite: kartta-aineisto, liite nro 17/Khall 8.1.2013

Muistioluonnoksen mukaan poliisin toimipiste- ja asiakaspalveluverkostoon kohdistuu muutospaineita. Taustalla ovat mm. toimipisteverkoston saattaminen vastaamaan nykyisiä yhdyskuntarakenteita ja poliisipalvelujen alueellista kysyntää sekä pyrkimys vähentää toimitilakustannuksia.

Lisäksi muistioluonnoksessa todetaan, että poliisin asiakaspalvelu tulee lähivuosina radikaalisti muuttumaan esimerkiksi sähköisen asioinnin kehittymisen takia, mikä vähentää asiakaskäyntien määrää voimakkaasti.

Muistioluonnoksen mukaan eräitä poliisin toimipisteitä esitettään lakkautettaviksi. Lukuisiin muihin esitetään lievempiä muutoksia, kuten siirtymistä nykyistä pienempiin toimitiloihin.

Hausjärven lähialueella Hyvinkään ja Lahden poliisiasemien toiminnan esitetään jatkuvan pääpiirteissään nykyiseltä pohjalta. Hämeenlinnan poliisiasemaan kohdistuu pyrkimys tilankäytön voimakkaaseen tehostamiseen.

Hämeenlinnan muutoksissa lienee suurelta osin kyse sisäasiainministeriön lokakuussa 2012 tekemästä päätöksestä, jonka mukaan Kanta-Hämeen poliisilaitos yhdistetään 1.1.2014 lukien Päijät-Hämeen poliisilaitokseen siten, että sen päätoimipaikka sijoitetaan Lahteen.

Myös Riihimäen poliisiasemaan kohdistuu muistioluonnoksen mukaan tilankäytön tehostamispyrkimys. Edelleen Janakkalan palvelupiste esitetään lakkautettavaksi tai muutettavaksi yhteispalvelupisteeksi.

Valmistelija: hallintojohtaja Aleksi Heikkilä

Ehdotus: Kunnanhallitus päättää antaa asiassa seuraavan lausunnon:

Hausjärven kunta katsoo, että poliisin hallintorakenneuudistuksen lähtökohdat ovat sinänsä perusteltuja. Kunta pitää kuitenkin erittäin tärkeänä, että Hämeenlinnan seudulla ja Hyvinkään–Riihimäen seudulla säilytetään sellainen poliisin henkilöstömäärä ja toiminnallinen palvelupisteverkosto, jonka avulla alueen kasvavan väestön tarpeet kyetään varauksitta turvaamaan.

Sähköisten ja muiden uudentyyppisten palvelujen kehittymisestä huolimatta koko väestö ei voi asioida sähköisesti, eikä kaikkia poliisin palveluita ole mahdollista tai tarkoituksenmukaista toteuttaa sähköisesti. Myöskään yhteispalvelu ei ole kaikissa tapauksissa tarkoituksenmukainen organisointitapa, vaan eräät tehtävät pysyvästi vaativat poliisin omaa poliisikoulutettua tai muuta henkilöstöä.

Poliisipalvelujen saatavuudessa on kyse julkisen vallan ytimeen kuuluvista yleisen järjestyksen ja turvallisuuden tehtävistä ja eräistä kaikkein keskeisimmistä kansalaisen perusoikeuksista. Palvelujen saatavuutta ja palveluverkoston kehittämistä tulee tarkastella ensisijaisesti näistä näkökohdista. /kj

Päätös: Ehdotus hyväksyttiin.

Täytäntöönpano:
	Ote sähköpostitse: Sisäasiainministeriö, os. hare@intermin.fi

	Ote kirjeitse: 	Hyvinkään kaupunki,
		Riihimäen kaupunki,
		Lopen kunta

	Asianmukaisesti allekirjoitetusta ja tarkastetusta pöytäkirjasta kirjoitetun otteen oikeaksi todistaa

Hausjärvellä 10.1.2013

Pöytäkirjanpitäjä